Document ID: /roh_data/filtered/fineweb-2-filterrobots_roh.jsonl.gz/63794

Sozialamt
Uffizi dal servetsch social
Ufficio del servizio sociale
Lescha davart l'agid per persunas toxicomanas en il chantun Grischun (lescha d'agid per persunas toxicomanas; DG 500.800)
Ina dependenza ed in cumportament da consum ristgà pon chaschunar gronda suffrientscha per bleras persunas pertutgadas e per lur conturns. Las consequenzas ed ils custs per la societad èn gravantas.
L'Uffizi da sanadad e l'Uffizi dal servetsch social dal Grischun realiseschen cun vischnancas, cun scolas e cun persunas dal fatg differentas mesiras. Las finamiras sa basan sin la Strategia naziunala Dependenza.
Concept dal Program grischun Dependenzas 2021-2024 (mo per tudestg)
Per incumbensa da la Regenza ha Infodrog retschertgà la situaziun ed il basegn en il sectur da l'agid per persunas dependentas en il chantun Grischun.
Il chantun Grischun ha ina vasta rait regiunala da purschidas d'agid per persunas dependentas. Questa rait è adattada als basegns locals e cumpiglia totalmain 52 differentas purschidas. Las purschidas da differentas instituziuns publicas e privatas stattan a disposiziun en ils suandants secturs: cussegliaziun, terapia, diminuziun dal donn, abitar, agid a sasez sco er purschidas d'agid per persunas dependentas en l'execuziun da chastis e da mesiras. Nagina purschida n'exista percunter en la terapia sociala staziunara. Mancanzas èn vegnidas constatadas er en ils secturs da prestaziun da la diminuziun dal donn, sco «drug checking», local per consumar drogas e lavur sociala extra muros.
Il rapport formulescha set recumandaziuns d'agir per il chantun Grischun en vista a sia purschida per persunas pertutgadas da dependenza. Sin basa da las recumandaziuns dal rapport examinescha il chantun ussa la purschida per persunas pertutgadas da dependenza, tranter auter er la pussaivladad da stgaffir in post da contact e da consultaziun cun in local per consumar drogas.
Rapport Infodrog: Scleriment dal basegn da purschidas per persunas pertutgadas da dependenza en il chantun Grischun (mo per tudestg)
En in rapport che Infodrog, il Center naziunal da coordinaziun per dumondas da dependenza, ha elavurà per incumbensa da la Regenza, èn vegnidas constatadas purschidas mancantas. Pervia da quai ha la Regenza examinà la purschida per las persunas pertutgadas da dependenza en il chantun Grischun, ha discutà cun persunas dal fatg ed ha elavurà propostas da soluziun. Tar l'examinaziun ha ella giuditgà – ultra dal basegn – er ils custs stimads sco er la realisabladad da las mesiras. Las mesiras concludidas ussa en ils secturs lavur sociala, post da contact e da consultaziun sco er abitar assistì persvadan cun ina relaziun fitg buna tranter ils custs ed il niz. Las ulteriuras recumandaziuns che vegnan numnadas en il rapport dad Infodrog, vegnan elavuradas en il rom da la Strategia naziunala Dependenzas.
La Regenza vul surpigliar e cuntinuar il project da pilot «Streetwork» da la citad da Cuira. La lavur sin via ha in grond effect che mitigescha ils donns e meglierescha l'access a las purschidas d'agid. Quai è ina purschida che sa drizza activamain ad umans che n'arrivan sezs betg da far diever d'ulteriuras purschidas d'agid. Sco persunas da contact professiunalas senza ina incumbensa d'urden politic gidan las lavureras socialas ed ils lavurers socials che lavuran extra muros tranter auter a reducir ils problems psichics, fisics e socials da persunas pertutgadas ch'ins inscuntra en il spazi public.
Sco ulteriura mesira vul la Regenza stgaffir en in lieu pli central in nov post da contact e da consultaziun cun localitads pli grondas. Persunas pertutgadas da dependenza e persunas a l'ur da la societad duain pudair sa trategnair en in lieu protegì e survegnir access a purschidas d'agid simplas. La triascha e l'intermediaziun da purschidas da consultaziun e da terapia duain vegnir meglieradas uschia. La relaziun tranter ils custs ed il niz dal spustament e da l'engrondiment dal post da contact e da consultaziun vegn giuditgada da tut las persunas dal fatg sco buna fin fitg buna. In local per consumar drogas na vegn betg endrizzà per entant: Avant che ulteriuras investiziuns vegnan fatgas, duai vegnir observà l'effect dal nov post da contact e da consultaziun.
Ultra da quai vul la Regenza gidar tar la purschida d'abitar per persunas dependentas. Relaziuns d'abitar solidas dattan segirezza e stabilitad. Ellas èn ina premissa fundamentala per organisar resp. per furmar ulteriurs secturs da la vita sco segirar la sanadad u l'activitad da gudogn.
Las mesiras concludidas per meglierar las purschidas da l'agid simpel per persunas dependentas chaschunan custs supplementars. Cun la missiva tar il preventiv 2022 dumonda la Regenza dal Cussegl grond meds finanzials supplementars da 400 000 francs per l'onn 2022 sco er da 500 000 fin 600 000 francs per ils onns dal plan da finanzas 2023 fin 2025.
Rapport dal lavuratori da management: Examinaziun e planisaziun da l'ulteriur svilup (mo per tudestg)
La Regenza ha approvà l'incumbensa da prestaziun «Streetwork Cuira» 2022 fin 2025 ed ha mess en vigur quella retroactivamain per il 1. da schaner 2022. Uschia extenda la Regenza la collavuraziun existenta cun l'Uniun per l'agid da survivenza dal Grischun. Cun questa incumbensa da prestaziun supplementara cumplettescha il chantun Grischun sia purschida multifara en il sectur da l'agid per persunas dependentas.
Streetwork stat per lavur sociala extra muros en il spazi public da la citad da Cuira e sa drizza en spezial a persunas pertutgadas da dependenza ed a persunas senza suttetg. Tras ina purschida da sustegn nunbirocratica duain las cundiziuns da viver da quellas persunas vegnir meglieradas. Collavuraturas e collavuraturs da Streetwork èn preschents en il spazi public, infurmeschan las persunas pertutgadas davart servetschs e purschidas da cussegliaziun e las faciliteschan l'access a tals. En situaziuns d'urgenza prestan ellas ed els ultra da quai agid immediat ed agid individual, per exempel en furma d'ina consegna da vestgadira u d'in tractament da plajas.
La cuntinuaziun da la lavur sociala extra muros a Cuira fa part da la purschida meglierada che la Regenza ha decidì en il sectur da l'agid per persunas dependentas. Durant la sessiun da december 2021 ha il Cussegl grond approvà ils meds finanzials correspundents en il preventiv.
Strategia naziunala Dependenza 2017-2024
Program grischun Dependenzas